Mike Legarth (KF), 2014-04-01:
Tak, fru formand.
Det Konservative Folkeparti støtter lovforslaget om klimaloven.
Det gør vi ikke mindst i lyset af FN's klimapanel og deres rapport, som kom i går, som vi i Det Konservative Folkeparti betragter som værende af høj kvalitet.
Det bør vi i høj grad lytte til.
Så kan andre partier have nok så mange meninger om det.
Jeg synes, at når en så kritisk rapport udkommer, og når de ypperste inden for det felt tilkendegiver, at der er tvivl om, at verden vil være i stand til at brødføde sig selv, hvis vi ikke gøre noget, er det absolut værd at lytte til det.
Det samme gælder de billeder, vi har set fra Beijing, hvor forureningen driver over byen, så folk ikke kan se solen og må gå med en maske.
Det tilsvarende er for nylig sket i Paris.
De billeder må være skræmmeeksempler for os og være med til, at vi tager det alvorligt.
Det kommer jo tættere og tættere på.
Så bare set under den paraply synes jeg, det er vigtigt at tage ansvaret på sig.
Det er jo helt afgørende, at klimaindsatsen, og det fremgår også af teksten i det her lovforslag, ikke skal koste job, men skabe job.
Det har været en afgørende præmis; det er der, vi er.
Der er ingen bindende mål, og derfor er det en lille smule underholdende at høre hr. Villum Christensen her fra talerstolen fortælle om de faste mål, der skal nås, for de er der ikke.
Der er lavet en politisk aftale om, at vi har en målsætning om at prøve at nå en reduktion på 40 pct. CO2-udslip, og det mangler da bare andet.
Som vi har hørt i dag, hvilket er dokumenteret, er Danmarks udslip af CO2 over gennemsnittet i EU.
Kan vi være det bekendt?
Skal vi lade de andre trække læsset og lade dem om at løse den kæmpestore udfordring, det er, at når vi trækker vejret, udsætter vi os selv for større farer, end andre udsættes for?
Er vi ikke i det her land interesseret i at have en så god natur og et så godt miljø som overhovedet muligt?
Det synes vi.
Men det er klart, at måden at nå vores målsætning på er lige så vigtig, og der er det altså afgørende for os Konservative, at det er skrevet ind, at den indsats og de initiativer, der bliver taget, og de redskaber, der bliver brugt, skal ske under hensyn til, at der skal skabes arbejdspladser, og at virksomhederne skal bevare deres konkurrenceevne.
Derfor kan det undre mig, at Liberal Alliance, Venstre og Dansk Folkeparti ikke er med i den her aftale.
Det burde de være.
Så skal der nedsættes et klimaråd.
Det synes jeg er en god idé, for vi har ikke brug for smagsdommere, der mener det ene og det andet.
Vi har brug for uvildige, videnskabelige eksperter, der kan hjælpe os med råd og vejledning og anbefalinger til, hvordan vi kan nå de målsætninger, vi har, og hvad de koster.
Jeg har jo lige underholdt med, at Det Konservative Folkeparti ikke helt stålsat har sagt, at vi skal nå 40 pct.
Vi skal prøve, men under den forudsætning, at det kan skabe arbejdspladser og bevare virksomhedernes konkurrenceevne, mens vi når derhen.
Hvis vi ikke kan det, må vi udsætte målet.
Men i dag er det det, der er målsætningen.
Det synes vi er fornuftigt.
Og her har vi jo set ministeren lægge op til, at det skal være folk, der kommer fra mange forskellige grene af samfundet.
Det er fra byggesektoren, landbruget – alle vigtige områder er taget med, og derfor synes jeg, at der er overbevisende argumenter for, at vi får en saglig debat om, hvordan vi når de mål, vi gerne vil opnå, og hvad konsekvensen vil være, herunder er også de økonomiske og fordelingsmæssige konsekvenser af det, der bliver foreslået, vigtige for os, så vi kan gå ind til det med åbne øjne.
Det er samlet set argumentet for os for at gå ind i det her.
Jeg synes også, det er værd at hæfte sig ved, når der nu tales om en reduktion på 40 pct., som vi synes det er hensigtsmæssigt at nå, at Tyskland har det samme mål, på nogenlunde samme præmisser har svenskerne tilsluttet sig, og Storbritannien har sagt en reduktion på 40 pct. – det har de faktisk ikke; de har sagt en reduktion på 50 pct., men i 2025 – så vi er jo ikke ene om at have en ambitiøs målsætning, og når det sker, samtidig med at vi leverer arbejdspladser og skaber konkurrenceevne i virksomhederne, bør det være noget, vi alle kan bakke op om.
Med det tror jeg også, at jeg fra konservativ side har sagt de vigtigste ting om det.
Vi støttes jo af Dansk Industri, vi støttes af Dansk Energi, og vi støttes af Dansk Metal, så erhvervslivet er med os om den her dagsorden.
Det er bare for at tilbagevise den der påstand om, at der er store regninger, der skal betales, at det her koster arbejdspladser.
Det er ikke rigtigt, og det håber jeg også at jeg med min redegørelse her har dokumenteret.
I hvert fald har det fået opbakning fra så vigtige spillere som Dansk Industri, Dansk Metal og Dansk Energi.